b'\n_START_ARTICLE_\nPamoka\n_START_PARAGRAPH_\nPamoka \xe2\x88\x92 tai mokiniams perteikiamos ir mokini\xc5\xb3 jau turimos \xc5\xbeinios, mokini\xc5\xb3 ir mokytojo veikla (t. y. \xc4\xafgyt\xc5\xb3 ar turim\xc5\xb3 \xc5\xbeini\xc5\xb3 taikymas, \xc4\xafg\xc5\xabd\xc5\xbei\xc5\xb3 formavimas ar lavinimas)._NEWLINE_\xc5\xa0iuolaikinei pamokai keliama gana daug ir \xc4\xafvairi\xc5\xb3 reikalavim\xc5\xb3. Tai priklauso nuo daugelio veiksni\xc5\xb3. B\xc5\xabtina kompetentingai parinkti pamokos med\xc5\xbeiag\xc4\x85, derinti j\xc4\x85 su mokini\xc5\xb3 am\xc5\xbeiaus ir j\xc5\xb3 gyvenamosios aplinkos ypatumais (t. y. mokomoji med\xc5\xbeiaga turi b\xc5\xabti aktuali ir prieinama mokiniams, j\xc4\x85 reikia pasirinkti atsi\xc5\xbevelgiant \xc4\xaf mokini\xc5\xb3 am\xc5\xbeiaus ypatumus, \xc5\xbeinias, geb\xc4\x97jimus, mokini\xc5\xb3 poreikius ir interesus). Ugdymo turinyje turi atsirasti filosofinis pradas, ver\xc4\x8diantis m\xc4\x85styti, tobul\xc4\x97ti. Mokytojas tur\xc4\x97t\xc5\xb3 ne tik suteikti \xc5\xbeini\xc5\xb3, bet ir pratinti moksleiv\xc4\xaf m\xc4\x85styti apie \xc5\xbemogaus ir tautos egzistencij\xc4\x85, atrasti \xc4\xafvairius ry\xc5\xa1ius tarp fakt\xc5\xb3 bei proces\xc5\xb3, formuoti savo elges\xc4\xaf bei \xc4\xafpro\xc4\x8dius. Pamokoje turi b\xc5\xabti siekiama aktyvaus ir s\xc4\x85moningo kiekvieno mokinio darbo, siekiama kalbos mokymo ir \xc4\xafg\xc5\xabd\xc5\xbei\xc5\xb3 sudarymo vienov\xc4\x97s. B\xc5\xabtina neu\xc5\xbemir\xc5\xa1ti, kad d\xc4\x97stymo metodus pasirenkama atsi\xc5\xbevelgus \xc4\xaf mokini\xc5\xb3 (mokini\xc5\xb3 grup\xc4\x97s, klas\xc4\x97s) ypatumus._NEWLINE_N\xc4\x97ra ir negali b\xc5\xabti universalaus kiekvienam mokytojui ir mokiniui tinkan\xc4\x8dio metodo. Mokytojas pagal savo prigimt\xc4\xaf ir j\xc4\x97gas renkasi tokius metodus, kurie jam pad\xc4\x97t\xc5\xb3 geriausiai pasiekti ugdymo tikslus bei u\xc5\xbedavinius. Jei jam pa\xc4\x8diam patogus metodas nepadeda skleistis kiekvieno mokinio individualybei, der\xc4\x97t\xc5\xb3 ie\xc5\xa1koti kito arba perm\xc4\x85styti t\xc4\x85 pat\xc4\xaf metod\xc4\x85. Tyrimai rodo, kad \xc4\xafvairesni mokymo b\xc5\xabdai su\xc5\xbeadina mokinio susidom\xc4\x97jim\xc4\x85, neleid\xc5\xbeia nuobod\xc5\xbeiauti, turi \xc4\xaftakos mokymosi motyvams. Koks mokymo metodas yra geriausias galima pasakyti tik tada, kai tiksliai \xc4\xafvertinamos mokini\xc5\xb3 savyb\xc4\x97s (am\xc5\xbeius, motyvai, ankstesnis mokymasis ir rezultatai) ir mokymo tikslai.'